Odo, archipresbyter Soliacensis, omnibus ad quos presens scriptum pervenerit, in Domino salutem. Noverit universitas vestra quod Bartholomeus, abbas Sancti Benedicti Floriacensis et ejusdem ecclesie conventus, grato concurrente assensu, dederunt et concesserunt Andreae cognomento Pisci vineam suam de Trebuchet et domum de Germiniaco cum terra et vinea dictae domui adjacentibus, sibi et heredibus suis in perpetuum possidendam pro decem solidis parisiensium dicto conventui annuatim ad festum sancti Joannis Baptiste et aliis quinque solidis ejusdem monete ad festum sancti Gregorii, annis singulis priori de Germiniaco persolvendis, tali videlicet compositione quod dictam domum de Germiniaco, terram et vineas superius memoratas sine assensu capituli Sancti Benedicti dictus Andreas non poterit vendere, alienare vel quoquo modo in jamdicte ecclesie prejudicium obligare. Si vero sepedictus Andreas absque liberis vel liberos ejus, si quos habuerit, sine heredibus mori contigerit, dicta domus de Germiniaco, terra et vinee cum omni melioratione ad conventum superius dictum sine ullius contradictione vel reclamatione quiete et libere revertentur. Quod ut firmum habeatur, presentem paginam sigilli nostri munimine fecimus roborari. Actum anno gratie millesimo ducentesimo vicesimo quinto, mense septembri.